Huisbrand in St FrancisbaaiDie huis wat op Kersdag 2012 in St Francisbaai afgebrand het Foto: Richard Arderne, St Francis Chronicle ŉ Huis in St Francisbaai in die Oos-Kaap is Woensdagaand deur ŉ brand beskadig, het die NSRI gesê. “Die NSRI is deur ŉ plaaslike sekuriteitsfirma ontbied om te help om die huisbrand in Lovemore-singel op die strandfront oorkant Bruce’s Beauties, te blus,” het Marc May, stasiebevelvoerder van die Nasionale Seereddingsinstituut (NSRI) in St Francisbaai, gesê. “Die kombuis, slaapkamer, waskamer en een hoek van die huis is beskadig.” Die St Francisbaai brand- en reddingsdienste het die brand omstreeks 19:00 suksesvol geblus met behulp van die span en omstanders. “Spanlede van die NSRI en omstanders is op dakke van ander huise agter die brandende huis geplaas om dakbalke dop te hou wat moontlik kan val en dit te blus voordat dit ander eiendomme kon beskadig,” het May bygevoeg. Die oorsaak van die brand is nog nie bekend nie. Brand en reddingsdienste sal die voorval ondersoek. Altesaam 76 huise in St Francisbaai is in November 2012 verwoes toe ŉ brand uitgebreek en buite beheer geraak het. ŉ Huis het op Kersdag 2012 ook in St Francisbaai afgebrand.